Document ID: 32015D0069

PROVEDBENA ODLUKA KOMISIJE (EU) 2015/69
оd 3. prosinca 2014.
o donošenju osmoga ažuriranog popisa područja od značaja za Zajednicu za kontinentalnu biogeografsku regiju
(priopćeno pod brojem dokumenta C(2014) 9072)
EUROPSKA KOMISIJA,
uzimajući u obzir Ugovor o funkcioniranju Europske unije,
uzimajući u obzir Direktivu Vijeća 92/43/EEZ od 21. svibnja 1992. o očuvanju prirodnih staništa i divlje faune i flore (1), a posebno njezin članak 4. stavak 2. treći podstavak,
budući da:
(1)
Kontinentalna biogeografska regija iz članka 1. točke (c) podtočke iii. Direktive 92/43/EEZ sastoji se od područja Unije na državnom području Luksemburga te dijelova područja Unije na državnim područjima Belgije, Bugarske, Češke, Danske, Njemačke, Francuske, Italije, Austrije, Poljske, Rumunjske, Slovenije, Hrvatske i Švedske, kako je određeno biogeografskom kartom koju je 20. travnja 2005. odobrio Odbor osnovan na temelju članka 20. navedene Direktive (dalje u tekstu „Odbor za staništa”).
(2)
Početni popis područja od značaja za Zajednicu za kontinetalnu biogeografsku regiju, u smislu Direktive 92/43/EEZ, donesen je Odlukom Komisije 2004/798/EZ (2). Taj popis je posljednji put ažuriran Provedbenom uredbom Komisije 2013/741/EU (3).
(3)
Područja s popisa područja od značaja za Zajednicu za kontinentalnu biogeografsku regiju dio su mreže Natura 2000, koja je ključni element za zaštitu bioraznolikosti u Uniji. Kako bi se ostvario daljnji napredak u stvarnom osnivanju mreže Natura 2000 te u kontekstu njezine dinamičke prilagodbe popisi područja od značaja za Zajednicu redovito se pregledavaju.
(4)
Od listopada 2012. države članice predložile su dodatna područja od značaja za Zajednicu za kontinentalnu biogeografsku regiju u smislu članka 1. Direktive 92/43/EEZ. Države članice dostavile su izmjene u vezi s informacijama o području- sadržanom u popisu područja od važnosti za Zajednicu za kontinentalnu biogeografsku regiju.
(5)
Na temelju nacrta popisa koji je Komisija sastavila u dogovoru sa svakom od dotičnih država članica, a kojim se utvrđuju i područja na kojima se nalaze prioritetna prirodna staništa ili prioritetne vrste, trebalo bi donijeti ažurirani popis područja odabranih kao područja od značaja za Zajednicu za kontinentalnu biogeografsku regiju. Članak 4. stavak 4. i članak 6. stavak 1. Direktive 92/43/EEZ primjenjuju se na nova uključena područja.
(6)
Saznanja o postojanju i rasprostranjenosti prirodnih staništa i vrsta stalno se mijenjaju kao posljedica nadzora koji se provodi u skladu s člankom 11. Direktive 92/43/EEZ. Stoga su područja ocijenjena i odabrana na razini Unije uz uporabu trenutačno najboljih raspoloživih podataka.
(7)
Neke države članice nisu predložile dovoljan broj područja da bi ispunile zahtjeve Direktive 92/43/EEZ za određena staništa i vrste. Nadalje, saznanja o postojanju i rasprostranjenosti određenih prirodnih staništa iz Priloga I. i određenih vrsta iz Priloga II. Direktivi 92/43/EEZ i dalje su nepotpuna. Zbog tih se staništa i vrsta ne može zaključiti da je mreža Natura 2000 potpuna.
(8)
U interesu jasnoće i transparentnosti, Provedbenu odluku 2013/741/EU trebalo bi staviti izvan snage.
(9)
Mjere predviđene ovom Odlukom u skladu su s mišljenjem Odbora za staništa,
DONIJELA JE OVU ODLUKU:
Članak 1.
Donosi se osmi ažurirani popis područja od značaja za Zajednicu za kontinentalnu biogeografsku regiju kako je određeno u Prilogu.
Članak 2.
Provedbena odluka 2013/741/EU stavlja se izvan snage.
Članak 3.
Ova je Odluka upućena državama članicama.
Sastavljeno u Bruxellesu 3. prosinca 2014.

Labels: 12
19
20